En lotto-spiller fra området omkring Sæby havde i weekenden syv rigtige vindertal på kuponen, og det udløser Danske Spils gevinstgaranti på ti millioner kroner, det skriver ekstrabladet.dk. Den heldige vendelbo havde selv valgt tallene på kuponen, som var indleveret hos Vinspecialisten i Sæby. Det var årets 40. milliongevinst i Lotto-spillene, og de 18 af dem er landet i Jylland. Sjællænderne tegner sig for ni gevinster, fynboerne en enkelt, mens der er vundet to på Grønland. Derudover er der vundet ni gange på PLUS abonnement og en enkelt gang på danskespil.dk. Vinderen får tilbudt økonomisk rådgivning af Danske Spil - ligesom alle andre spillere, der vinder mindst 1,5 millioner kroner. Danske spil har endnu ikke hørt fra vinderen.

Opsummering:
En heldig nordjyde kan nu indkassere en Lotto-gevinst på hele 10 millioner kroner.